Iudasa
Ya Iginuma
Buki Taina Wayahina
Tomotau habuhabui ivitumahanei buki taina a tau ginuma vivane Iesu vaneina. Iesu vavaneina ai wava kavaniahei Mateu 13:55 nihenina, ka ainua wayahia ai wava vivane Iudasa ka Iamesa. Leta taina a tau ginuma ivona mataina 1 nihenina vaneina ana wava Iamesa.
Iudasa a pai mini ananina taina. Tau viwavenena vitupu imamaei, ka taui tomotau goyogoyoi. Ka tuta tepakaia wayahina Yaubada ai dewa‑yaiyai na‑venei ivaniahei. Ka itoka tau ekalesia nau‑wawanika tau vitupu‑naia yai dewa goyona kavihahaiei. Iudasa itoka tau ekalesia nau‑vi‑avinika, vivane nau‑wawanika yawaika kadune‑vi‑avini ahiahina, ka eha yaka vitumahana kavo‑haini.
1
Nau‑kaiwa
1 Yauke au wava Iudasa, Iesu Tau Ito‑yavuha ya tau paisewa aitam, ka vaneiu ana wava Iamesa.
Ka yauke yami leta taina aginumi omomo wayahimia. Yaubada Amaka avaha vi‑nua‑dadanemi, ka kadu tauna dewa‑vidovidohemi. Ka Iesu Tau Ito‑yavuha dune‑vivinimi, kadu goyona bou‑potei wayahimia.✡ 2 Ka yau nuanua wayahimi ate‑nuanuai, kadu nua gomagomanina, ka kadu dewa‑vidovidoha uvaniahei Yaubada wayahina, ka kadu yau nuanua dewaia ina‑nata yawaimi nihenina.
Tau Viwavenena Vitupu Yai Dewa
3 Yaiau, adewa‑vidovidohemi, ka ataina yau nuanua ananina ito‑yavuhana avaha kavaniahei wayahina aginumi na‑omo wayahimia, kate eha au pata. Iuna avaha ami vita wayahina anononi. Wayahina, nuau avo‑vinei, e anuanua nau‑wawaniu pai mini tunina wayahina aginumi. Akaka, ataina avo‑vi‑vatumi yaka vitumahana tunutunuhina aitamoata unua‑vi‑anai kadu una‑ipupu‑tana‑potei. Yaubada yaka vitumahana veneka, kadu ya nuanua vitumahana tanoi kadune‑vi‑avini ahiahina.
Wayahina, ataina avonemi itomi nau‑wawanimi udune‑vivinimi ahiahina. 4 Iuna ononotoi tupwai eha Yaubada itꞌ‑anamane, ka taui avaha iva‑dididimana, e ataina taumi taui nui utapanono. Ka taui yai nuanua vivane yai viwavenena vitupu wayahina inonomi. Ka yai vitupu taina, ivonavona, “Yaubada avaha yaka goyona habuhabuna nua‑piahi. Wayahina, aituhu kenene kadedewei, dewana eha aitam aviani Yaubada matana.” Itoka avaha kanamanei Iesu Tau Ito‑yavuha ana heta vivane aka Tau Veimea kadu yaka Kauvea. Kate ononotoia Iesu Tau Ito‑yavuha ivihahaiei. Tuta nonova tau apa‑taputapu ononotoia yai dewa goyona a dewa‑yaiyai iapa‑taputapuei Iginuma nihenina.✡
5 Ka vona ahiahina, itomi avaha vane tutuaina habuhabuna Iginuma nihenina uanamanei, kate ataina nau‑wawaniu avona‑havinemi, unononi, unua‑vi‑avini.
Unuani, nonova Kauvea me Isiraeli ito‑yavuhi papani Egipita wayahina, kate munia, aviyaivia wayahia eha ita‑vitumahana ahiahina, akanai Yaubada vunu‑neiei.✡
6 Ka kadu unuani, nonova anelose tupwai ai veimea ivihahaiei, yai pai maꞌ ahiahina wahuma ini‑tawanei, iuna taui yai nuanua yai veimea na‑nata. Kate munia, Yaubada anelose‑naia yohoni manawa kainumu maꞌ‑vavaha wayahina, kadu papani novanovanina bebega wayahina bouni. Ka nonova a itoava auyewa pai nau‑yehata wayahina imamaei tanoi. Ka apaina, auyewa pai nau‑yehata wayahina, Yaubada ai nau‑pata vi‑nua‑dadani tauna matana, ka auyewana wayahina tauna anelose‑naia habuhabui na‑dewa‑yaiyai‑neiei.✡
7 Ka kadu unuani, nonova me Sodom, ka me Gomora, ka kadu tau vi‑meagai awaniana, taui yai dewa kadu goyona. Ka tuta tuta taui ikenekenene, ka kadu taui kenene inau‑vinia vivane onoto onoto wayahia, ka vavine vavine wayahia. Wayahina, Yaubada meagai‑naia anai ai ananata wahuma wayahina, e vita‑vovoni‑neiei deina. Ka Yaubada pai nua‑vi‑avina tanoi vevewanei, iuna ya nuanua tuta munia, aituhu aviyaivia yai dewa goyona aitamoata deina, akanai inꞌ‑anamanei ai dewa‑yaiyai ivaniahei aitamoata deinake.✡
8 Ka tuta ataina wayahina, tau viwavene‑naia vitupu wayahimia ikenekenene deina. Taui yai ava iepepei, ka ava‑naia ivi‑muniei. Ka dewa goyona aitonu ivinꞌ‑omo taui wayahia, vivane ai heta inini ivo‑vi‑gawagawami yai kenene wayahina, ka kadu Yaubada ya veimea ivihahaiei, ka kadu avi tomotau didigai ani‑vainena wahuma imamaei iapa‑goyogoyo‑neiei. 9 Kate Yaubada yanꞌ anelose ai tau veimea, ana wava Mikaeli, eha ta‑dedewe deina. Nonova avaha Mosese ana tuta iakwa, Mikaeli ka Satana ainua ibebewa Mosese ininina wayahina. Kate Mikaeli eha ta‑manini, kadu eha Satana tꞌ‑apa‑goyogoyoe, kate Mikaeli ivona, “Yau nuanua Yaubada nꞌ‑awa‑tanim!”✡ 10 Kate tau viwavene‑naia vitupu wayahimia nua‑uya ahiahina imana‑giboei, kadu nua‑uyana eha ita‑nua‑hau. Kate avi dewa kedewa ianamanei, vivane aviani ai ayaunena ana heta wayahina vinꞌ‑omo, akanai tau vitupu‑naia wayahimia idedewei deina, kadu dewaia yawai ivita‑vovoni‑neiei.✡
11 Aioi wayahi! Ataina tau vitupu‑naia yai nuanua onoto ana wava Kaini ya nuanua aitamoata deina. Nonova tauna vaneina ahiahina nau‑nikonikoiei, e nau‑vi‑anigi.
Kadu kina tau vitupu‑naia nuai epei ani‑vainena. Wayahina ataina taui dewa goyona idedewei, e kina ivaniahei. Nonova kina onoto ana wava Balaam nuana epei ani‑vainena deina, e tauna dewa goyona dewei, iuna ya nuanua kina na‑vaniahe aitamoata deina.
Kadu ataina tau vitupu‑naia veimea ahiahina ivihahaiei. Nonova tutana me Isiraeli papani Egipita ini‑tawanei, onoto ana wava Kora tauna yaiana nui veimea ahiahina ivihahaiei aitamoata deina. Ka munia, Yaubada taui vita‑vovoni‑neiei. Ka apaina Yaubada tau vitupu‑naia wayahimia na‑vita‑vovoni aitamoata deina.✡
Tau Viwavene‑naia Vitupu Yai Dewa Goyona Mani Dewa Goyona Deina
12 Itomi tau ekalesia ahiahimi, kadu kana‑vona itomi kwama kavukavuna deina. Ka avi tuta itomi yami ekalesia unau‑hohona dewa‑vidovidoha anꞌ am wayahi, tau viwavene‑naia vitupu inu‑me, ka taui vanaha deina. Iuna taui iamam ani‑vainena kadu inimnim ani‑vainena. Ka taui ai heta idune‑vi‑avini deina, kate eha yai ini‑yauyau yai dewaia goyona tanoi wayahi.
Kana‑vona tau vitupu‑naia you goyona deina. Iuna avi yahina hunahuna aveta baina anunuei, kate eha aitam tuta wei nꞌ‑atuna you‑naia wayahia.
Kadu kana‑vona taui ai goyona deina. Iuna ai‑naia avaha yai tuta uaua ivaniahei, kate eha ina‑ua. Wayahina, kana‑vona taui ai pwavuna deina. Taui eha ai pata ina‑ua, iuna taui vivane ai‑naia tomotau avaha isi‑apui deina, ka wanohi avaha ipwavu.✡
13 Kadu kana‑vona taui nupuna anani inꞌ‑am‑paipai deina. Iuna memeanina yai dewa goyona kadueyei, punopunono deina.
Ka kadu kana‑vona taui wadima goyona deina. Iuna taui yai pai venau naona ini‑tawanei, ka ataina ini‑awana‑kavokavovo. Ka Yaubada avaha papani novanovanina vo‑vi‑aiaia taui wayahi, ka tenoke yai pai maꞌ goyona nihenina imaꞌ‑vavaha.✡
14 Nonova Adam toiana ana wava Enoki tomotau tanoi ai vita‑vovona apa‑taputapuei, ivona, “Udueyei! Kauvea‑hoina tauna yanꞌ anelose ahihinata kadu ai yau ani‑vainena nui iomomo. 15 Ka tauna tomotau habuhabui na‑nau‑yanahi, ka ai nau‑pata vi‑nua‑dadani matana. Wayahina, aituhu aviyaivia ya veimea ivihahaiei, e tuta tuta dewa goyona idewa‑nubunubui, o aituhu aviyaivia yai vona goyona wayahina ivi‑vonavona Yaubada wayahina, akanai tauna dewa‑naia habuhabui wayahi na‑dewa‑yaiyai‑neiei!”
16 Tuta tuta tau viwavene‑naia vitupu inau‑vonuvonu kadu mani tomotau ivitavitai. Ka taui yai nuanua goyona ana heta ivi‑muni‑waiwaiei. Taui ai heta yai dewa wayahi ivona‑vanevane, ka kadu mani tomotau iana‑dibidibiei. Tau vitupu‑naia idedewei deina, iuna yai nuanua tomotaui ina‑ivaitei yai nuanua ivaniahei.
Nau‑vi‑avina Tupwai Kadu Viwavenena
17 Yaiau, adewa‑vidovidohemi, ka udu! Avi nua‑uya nonova Iesu a tau hae anani iviwavenemi, akanai nau‑wawanimi nua‑uyana unuani. 18 Tau hae‑naia anani ivonemi, ivona, “Auyewa pai nau‑yehata wayahia, ononotoi tupwai inꞌ‑omo, e taui yai nuanua goyona ivi‑muniei, ka kadu yawaika tunuhina wayahi ivi‑waipoeka.”✡ 19 Ka tau viwavene‑naia yai vitupu wayahina itana‑vewanimi, ka taui yawai baina tanopia ana heta wayahina inuanua ananina. Yaubada Nuana Ahihinata eha nihenia ta‑mamae.
20 Kate, yaiau, adewa‑vidovidohemi. Itomi nau‑wawanimi uapa‑vidovidohemi yami vitumahana ahihinata wayahina. Ka tuta tuta Nuana Ahihinata ya bagibagi wayahina uviama Yaubada wayahina.✡ 21 Ka kadu nau‑wawanimi Iesu yaka Tau Ito‑yavuha yanꞌ ate‑nuanuai wayahika unuani ahiahina. Iuna ate‑nuanuai‑nana eta‑naoeka yawai‑vavaha kavaniahei, ka ataina yawai‑vavaha kapotepotei. Wayahina, itomi nau‑wawanimi udune‑vivinimi ahiahina, ka tuta tuta Yaubada ya dewa‑vidovidoha nihenina umamaei.
22 Tupwai tomotau iva‑hamwahamwana Iesu wayahina. Ka itomi tau ekalesia nau‑wawanimi tomotaui unꞌ‑ate‑nuanuaiei. 23 Ka mani tomotau ai ananata wayahina usi‑vi‑ni‑ubauei, e una‑ito‑yavuhi deina. Ka kadu mani tomotau ikenekenene, ka nau‑wawanimi unꞌ‑ate‑nuanuaiei, kate udune‑vivinimi ahiahina! Eha uvi‑putu ukenene taui ikenekenene deina. Wayahina, nau‑wawanimi yai dewaia goyona tanoi unau‑nikonikoiei. Ika, kadu taui ai kwama dewa kenene wayahina ivi‑gawagawami unau‑nikonikoiei. Iuna vanaha kenene wayahina kwama‑naia nihenia mamaei.✡
Viama Pai Nau‑yehata
24 Yaubada bagibagi‑vainena kadu tauna ana pata dune‑vivinimi ahiahina. Ka kadu tauna ana pata na‑ivaitemi eha una‑peu. Wayahina, apaina itomi ahihimiata tauna matana umimini, e didigana udueyei, udewa‑haiawa ananina. Tauna ana pata na‑omanemi matana deina. 25 Tuta pai vi‑putu wayahina Yaubada‑hoina yaka Tau Ito‑yavuha wayahina didigana, kadu bagibagina, kadu ya bagibagi, kadu awaeha habuhabuna mamaei. Ka yau nuanua vivane tauna wayahina dewaia habuhabui imaꞌ‑vavaha, tuta ataina eha a ito‑vewana wayahina. Iuna Iesu Tau Ito‑yavuha yaka Kauvea tauna ya paisewa wayahina ito‑yavuhika, kadu nau‑wawanika kanꞌ‑awa‑davedavei!
Ana pata deina.
Yauke Iudasa✡
✡ 1:1 Mat 13:55. ✡ 1:4 Gal 2:4; 2Pi 2:1. ✡ 1:5 NiT 12:51; Yau 14:29-30. ✡ 1:6 2Pi 2:4. ✡ 1:7 Nao 19:1-25; 2Pi 2:6, 10. ✡ 1:9 Dan 10:13, 21; 12:1; 2Pi 2:11; SiV 12:7; Sek 3:2. ✡ 1:10 2Pi 2:12. ✡ 1:11 Nao 4:7-8; 1Io 3:12; 2Pi 2:15; Yau 16:1-35. ✡ 1:12 2Pi 2:13, 17. ✡ 1:13 Nao 5:18, 21-24. ✡ 1:18 2Pi 3:3. ✡ 1:20 Kol 2:7. ✡ 1:23 Sek 3:2; SiV 3:4. ✡ 1:25 Rom 16:27; 2Pi 3:18.